呢篇文講八大行星之一。想搵第二個意思嘅話，請睇「**金星 (搞清楚)**」。

**金星**（粵拼：gam1 sing1；西洋名：**Venus**；天文符號：♀）係第二近太陽嘅行星，太陽系第六大行星，軌跡響水星同地球之間，用224.7日就可以圍住太陽行一個圈，太陽系中唯一一粒冇磁場嘅行星，冇衛星。夜晚嗰陣時，響地球天空，佢係除咗月亮之外，最光嘅天體，光等有成 -4.6。用地球角度來睇，因為佢係內行星，佢永遠都唔會離開太陽好多，所以分開角度都係頂盡 47.8°。金星最光係日落之前一陣或者日出無耐，所以人哋叫佢**晨星**（san4 sing1）或者**昏星**（fan1 sing1）。

金星係太陽系四粒類地行星之一，因為佢嘅大細、質量、體積同太陽嘅距離，都同地球相似，所以佢經常被稱為地球嘅姊妹星。佢嘅直徑係12,092公里（只比地球少650公里），質量係地球嘅81.5%。

然而，佢喺其它方面就同地球唔同。佢嘅大氣層非常厚，係四粒類地行星入面最厚嗰個，其中超過96.5%都係二氧化碳，其餘嘅3.5%係氮氣，行星表面嘅大氣壓力係地球嘅92倍。表面平均溫度高達735開氏（462攝氏；863華氏），係太陽系最熱嘅行星，比最近太陽嘅水星更加熱。金星冇將碳吸收入岩石嘅碳循環，似乎冇任何有機生物來吸收生物量嘅碳。金星俾一層高反射、唔透明嘅硫酸雲覆蓋，擋住來自太空、可能抵達表面嘅可見光。佢之前可能有海洋，而且外觀同地球極為相似，但係隨住失控嘅溫室效應導致溫度上升而蒸發嗮。水最有可能因為缺乏行星磁場而受到光致蛻變分解成氫同氧，而自由氫一直俾太陽風掃入星際空間。金星表面係乾燥嘅荒漠景觀，重有定期被火山刷新嘅岩石。

特徵
--

### 地理

直到行星科學喺20世紀揭示佢啲秘密之前，金星表面一直都係人類猜測嘅話題。佢最後嘅影像來自麥哲倫號喺1990-91年間嘅探測，顯示表面有大量同廣泛嘅火山活動，大氣層中嘅硫顯示最近可能有過噴發。

金星八成表面俾光滑嘅火山平原覆蓋，七成嘅平原有皺褶脊，一成係平滑或有碎裂嘅平原。兩個高原構成其餘三成嘅表面地區，一個喺行星嘅北半球，另一個喺赤道嘅南邊。北方大陸嘅大細同澳洲差唔多，依據巴比倫嘅愛神，伊師塔（Ishtar）命名為伊師塔地。金星上最高嘅山峰就喺伊斯塔地，叫做馬克士威山，佢嘅高度係金星平均表面之上11公里。喺南半球嘅大陸係呢兩個高原中比較大嘅一個，依據希臘嘅愛神命名，稱為阿佛洛狄忒陸，大細同非洲大陸差唔多。呢個地區嘅部分被斷裂嘅網狀結構同斷層覆蓋。

由於缺乏熔岩流嘅伴隨，隨處可見嘅破火山口依然係一個謎。呢個行星只有好少撞擊坑，顯示呢個行星表面非常年輕，大概只有3-6億年嘅歷史。除咗撞擊坑、山脈、山谷等等喺岩石行星常見嘅地形，金星表面有一啲獨特嘅特徵。平頂嘅火山地形叫做Farra，睇起嚟似薄煎餅，大細範圍介乎20至50公里，高度介乎100至1000公尺；輻射狀、星形嘅地形系統，叫做*novae*；如果有類似蜘蛛網嘅輻射狀同埋同心斷裂外觀嘅，就叫做蛛網膜地形（arachnoid）；如果有同心圓環嘅凹地就叫*coronae*；呢啲都係火山地形。

金星表面嘅地形幾乎都係用歷史上同神話中嘅女性命名。少數例外嘅係以詹姆斯·克拉克·馬克士威個名命名嘅馬克士威山，同埋阿爾法區、貝塔區、奧瓦達區呢三個高原地區。前面嗰三個地區係喺國際天文學聯會嘅行星命名監督機構，通過現行嘅命名制度之前命名。

金星上天然嘅地形以相對於佢本初子午線嘅經度來表示。原本選擇嘅子午線係經過阿爾法區南部，喺雷達下呈現亮點嘅橢圓形Eve嘅中心。喺金星任務完成後，重新定義嘅本初子午線係經過阿喇阿德涅火山口中央峰嘅經線。

### 表面地質

內文：金星地質
垂直方向放大咗22.5倍嘅馬特山。
大部分嘅金星表面似乎都係由火山活動形成，金星嘅火山數量係地球嘅好幾倍，佢有167座直徑超過100公里嘅大型火山。地球上，得夏威夷大島嘅複雜火山嘅大細可以同金星比較。呢個唔係因為金星嘅火山比地球活躍，而是因為佢嘅地殼比地球古老。地球嘅海洋地殼喺板塊嘅邊界不斷咁俯衝而下，令到平均年齡細過一億年，而金星表面嘅年齡估計喺3至6億年之間。

有幾個線索指出金星上嘅火山重喺度活動。前蘇聯嘅金星計劃，金星11號同埋金星12號探測器偵測到好多閃電，金星12號降落之後冇幾耐，就記錄到強大嘅雷聲。歐洲太空總署嘅金星特快車記錄到高層大氣中豐富嘅閃電。雖然地球上嘅雷暴會產生降雨，但係金星表面唔會落雨（即使喺大氣層嘅上層會落硫酸雨，但喺25公里嘅高處就會因為高温而蒸發）。產生閃電嘅一種可能係嚟自火山灰嘅噴發。另一種證據嚟自大氣層中嘅二氧化硫濃度，喺1978年至1986年間嘅測量，濃度下降咗10倍。即係話，早啲嘅時候有大型嘅火山爆發進行。

金星上有近千個撞擊坑均勻咁分布喺其表面。喺其它天體上嘅撞擊坑，例如地球同埋月球，撞擊坑展現出一系列衰退嘅狀況。喺月球，衰退係嚟自後續嘅撞擊；喺地球，係因為風同埋雨水嘅侵蝕。喺金星，85%嘅撞擊坑保持住原始嘅狀態。撞擊坑嘅數量，同埋保存喺完好嘅狀態下，顯示呢個行星大約喺3億年前經歷咗一次全球性嘅事件，隨後火山活動開始衰減。地球嘅地殼係不斷咁運動，而金星就被認為冇得維持呢一個過程。冇板塊構造從地函散熱，金星反而經歷咗一個令地函溫度升高嘅迴圈，直到佢哋達到臨界嘅水準，削弱咗地殼。然後，大約喺一億年嘅期間，發生咗大規模嘅地殼俯衝，令到地殼完全重生。第一個火山活動持續嘅直接證據，出現喺格尼奇峽谷嘅盾狀火山馬特山嘅帶狀裂口，發現咗3個紅外線嘅閃光。呢啲閃光嘅溫度範圍係527-827℃，相信係氣體或者熔岩從火山口釋出嘅噴發現象。

星星凹面嘅坑穴大細由3公里至280公里。由於濃稠嘅大氣影響到進入嘅天體，所以冇細過3公里嘅坑穴。受到大氣層嘅減速，動能低過某一臨界值嘅天體，就無得碰撞出撞擊坑。進入嘅天體直徑如果細過50米，將喺墜落到表面之前就喺大氣層中燒毀。

Cloud structure in the Venusian atmosphere in 1979, revealed by observations in the ultraviolet band by Pioneer Venus Orbiter1979年，先鋒金星軌道器以紫外線波段揭露咗金星大氣層嘅結構。A false-colour image of Venus: ribbons of lighter colour stretch haphazardly across the surface. Plainer areas of more even colouration lie between.麥哲倫號從1990年至1994年嘅全球雷達影像（冇雲層）Impact craters on the surface of Venus (image reconstructed from radar data) 隕石坑 s 表面嘅金星 （從雷達資料重建嘅圖像）喺金星表面嘅撞擊坑（影像由雷達數據重建）
### 內部結構

由於冇地震或者轉動慣量嘅資料，因此只有好少嘅直接資料可以解金星內部嘅結構同地質化學。同地球相似嘅大小同密度，顯示佢同地球有相似嘅共同內部構造：核、地幔同埋地殼。好似地球一樣，金星嘅核心有一部分係液體，因為呢兩個行星冷卻嘅速率係相同嘅。

金星顯示出內部深處嘅壓力會比地球嘅細一啲。呢兩個行星之間主要嘅區別喺金星缺乏板塊存在嘅證據，可能係因為佢嘅外殼太硬，隱沒帶缺乏水而令佢冇黏度。咁嘅結果令到行星嘅熱好難消散，阻止咗它嘅冷卻，並提供內部缺乏生成磁場機制嘅可能解釋。相反，金星可能以週期性嘅重鋪地殼嚟消散佢內部嘅熱。

古稱
--

中國古代稱之為**太白**、**太白金星**。係晨星嘅時候，黎明前響東方嘅天出現，稱之為「**啟明**」；係昏星嘅時候，黃昏後響西方嘅天出現，稱之為「長庚」 。

古希臘人叫金星做阿佛洛狄特（Aphrodite），係希臘神話裏面「愛與美」嘅女神。而古羅馬人叫金星做維納斯（Venus），係羅馬神話裏面嘅「美神」，因此金星嘅英文名叫 Venus。

* 波提且利畫嘅《維納斯出世》波提且利畫嘅《維納斯出世》
* 唐朝《熾盛光佛並五星圖》入面代表金星嘅神靈唐朝《熾盛光佛並五星圖》入面代表金星嘅神靈

參考
--

1. 1 2 3 4 5  Williams, David R. (2005年4月15號). "Venus Fact Sheet". NASA. 喺2007年10月12號搵到.
2. ↑  Hashimoto, G. L.; Roos-Serote, M.; Sugita, S.; Gilmore, M. S.; Kamp, L. W.; Carlson, R. W.; Baines, K. H. (2008). "Felsic highland crust on Venus suggested by Galileo Near-Infrared Mapping Spectrometer data". *Journal of Geophysical Research, Planets*. **113**: E00B24. Bibcode:2008JGRE..11300B24H. doi:10.1029/2008JE003134.`{{cite journal}}`: CS1 maint: multiple names: 作者名單 (link)
3. ↑  David Shiga Did Venus's ancient oceans incubate life?, New Scientist, 10 October 2007
4. ↑  B.M. Jakosky, "Atmospheres of the Terrestrial Planets", in Beatty, Petersen and Chaikin (eds,), *The New Solar System,* 4th edition 1999, Sky Publishing Company (Boston) and Cambridge University Press (Cambridge), pp. 175–200
5. ↑  "Caught in the wind from the Sun". ESA (Venus Express). 2007-11-28. 喺2008-07-12搵到.
6. 1 2 3  Frankel, Charles (1996). *Volcanoes of the Solar System*. Cambridge University Press. ISBN 978-0-521-47770-3.
7. ↑  Karttunen, Hannu; Kroger, P.; Oja, H.; Poutanen, M.; Donner, K. J. (2007). *Fundamental Astronomy*. Springer. p. 162. ISBN 3-540-34143-9.`{{cite book}}`: CS1 maint: multiple names: 作者名單 (link)
8. 1 2 3  Nimmo, F.; McKenzie, D. (1998). "Volcanism and Tectonics on Venus". *Annual Review of Earth and Planetary Sciences*. **26** (1): 23–53. Bibcode:1998AREPS..26...23N. doi:10.1146/annurev.earth.26.1.23.`{{cite journal}}`: CS1 maint: multiple names: 作者名單 (link)
9. ↑  "Venus also zapped by lightning". CNN. 2007-11-29. 原著喺2007-11-30歸檔. 喺2007-11-29搵到.
10. ↑  Glaze, L. S. (1999). "Transport of SO2 by explosive volcanism on Venus". *Journal of Geophysical Research*. **104** (E8): 18899–18906. Bibcode:1999JGR...10418899G. doi:10.1029/1998JE000619. 原著喺2009-02-13歸檔. 喺2009-01-16搵到.
11. ↑  Strom, R. G.; Schaber, G. G.; Dawsow, D. D. (1994). "The global resurfacing of Venus". *Journal of Geophysical Research*. **99** (E5): 10899–10926. Bibcode:1994JGR....9910899S. doi:10.1029/94JE00388.
12. ↑  Romeo, I.; Turcotte, D. L. (2009). "The frequency-area distribution of volcanic units on Venus: Implications for planetary resurfacing". *Icarus*. **203** (1): 13. Bibcode:2009Icar..203...13R. doi:10.1016/j.icarus.2009.03.036.`{{cite journal}}`: CS1 maint: multiple names: 作者名單 (link)
13. ↑  Shannon Hall (2014). "Active Volcanoes on Venus?". Sky and Telescope. 原著喺2014-04-07歸檔. 喺2014-04-02搵到.
14. ↑  Herrick, R. R.; Phillips, R. J. (1993). "Effects of the Venusian atmosphere on incoming meteoroids and the impact crater population". *Icarus*. **112** (1): 253–281. Bibcode:1994Icar..112..253H. doi:10.1006/icar.1994.1180.
15. ↑  David Morrison (2003). *The Planetary System*. Benjamin Cummings. ISBN 0-8053-8734-X.
16. ↑  Goettel, K. A.; Shields, J. A.; Decker, D. A. (16–20 March 1981). "Density constraints on the composition of Venus". *Proceedings of the Lunar and Planetary Science Conference*. Houston, TX: Pergamon Press. pp. 1507–1516. 喺2009-07-12搵到. `{{cite conference}}`: Unknown parameter `|booktitle=` ignored (`|book-title=` suggested) (help)
17. ↑  Faure, Gunter; Mensing, Teresa M. (2007). *Introduction to planetary science: the geological perspective*. Springer eBook collection. Springer. p. 201. ISBN 1-4020-5233-2.`{{cite book}}`: CS1 maint: multiple names: 作者名單 (link)
18. ↑  Nimmo, F. (2002). "Crustal analysis of Venus from Magellan satellite observations at Atalanta Planitia, Beta Regio, and Thetis Regio". *Geology*. **30** (11): 987–990. Bibcode:2002Geo....30..987N. doi:10.1130/0091-7613(2002)030<0987:WDVLAM>2.0.CO;2. ISSN 0091-7613.
19. ↑  〈中國科普博覽 天文館〉. 原著喺2004年8月20號歸檔. 喺2007年1月20號搵到.

| * 睇
* 傾
* 改
太陽系 |
| --- |
|  |
| **太陽同八大行星**： | 太陽 · 水星 · 金星 · 地球 · 火星 · 木星 · 土星 · 天王星 · 海王星 · 第九行星 |
| **自然衞星**： | 木衞三 · 土衞六 · 木衞四 · 木衞一 · 月球 · 木衞二 · 海衞一 · 天衞三 · 土衞五 · 天衞四 · 土衞九 |
| **行星環**： | 木星環 · 土星環 · 天王星環 · 海王星環 |
| **矮行星**： | 穀神星 · 冥王星 · 妊神星 · 鳥神星 · 鬩神星 |
| **太陽系細嘢**： | **流星** · **隕星** · **小行星**（近地小行星 · 小行星帶 · 半人馬小行星 · 外海王星天體（柯伊伯帶 / 黃道離散天體）） · **彗星**（歐特星雲） |